Miercuri, pe 28 februarie, doi jurnaliști ploieșteni erau agresați verbal, fiind înjurați și amenințați de tatăl unui consilier personal al primarului Andrei Volosevici. Scenele inacceptabile se derulau în sala de ședințe a Consiliului Local Ploiești, din sediul Primăriei.
Victor Preda de la Actualitatea Prahoveană și Harry Ștefan de la NecenzuratPh sunt cei doi jurnaliști amenințați de Fernando Scoruș. Patrik Antonio Scoruș, fiul lui Fernando Scoruș, este consilier personal al primarului Andrei Volosevici și ocupă funcţia de metodist la CSM Ploiești. În iulie 2023 numele său putea fi regăsit pe lista de priorități a Primăriei pentru acordarea de locuințe.
Știrea inițială: Scene interlope în Primăria Ploiești. Un apropiat al
În mandatul trecut, Scoruș l-a amenințat pe fostul primar Adrian Dobre cu agresiunea fizică, iar consilierii municipali din mandatul trecut și din cel actual au fost de nenumărate ori ținta injuriilor și amenințărilor individului.
Cum a reacționat IPJ Prahova
La solicitarea Observatorului Prahovean, IPJ Prahova a comunicat următoarele:
"S-a procedat la invitarea la sediul poliției a tuturor persoanelor implicate în evenimentul prezentat în materialul de presă, acestea fiind audiate și consiliate cu privire la respectarea normelor de conviețuire în societate.
În urma incidentului, ziariștii indicați în articolele de presă au declarat că nu doresc să depună plângere sub aspectul săvârșirii infracțiunii de amenințare sau a altor fapte penale, solicitând să i se pună în vedere persoanei reclamate ca pe viitor să respecte normele de conviețuire socială.
Cu ocazia verificărilor efectuate, persoana reclamată a fost sancționată cu amendă în conformitate cu prevederile art. 2, pct. 24 din Legea 61/1991, pentru sancționarea faptelor de încălcare a unor norme de conviețuire socială, a ordinii și liniștii publice."
Cum în comunicarea oficială nu s-a precizat cuantumul amenzii, am insistat și asupra clarificării acestui aspect, aflând ulterior că Fernando Scoruș a fost amendat cu 200 de lei.